ธพว.โละหนี้เน่า6.5พันล้าน
ธพว.สั่งขายเอ็นพีแอล ล็อตแรก 4,200 ล้าน ให้บริษัทบริหารสินทรัพย์ยื่นซองประมูล พร้อมเปิดทางให้ผู้ซื้อผ่อนจ่ายได้ 3 ปี
26 ก.ย. 2561

ธพว.สั่งขายเอ็นพีแอล ล็อตแรก 4,200 ล้าน ให้บริษัทบริหารสินทรัพย์ยื่นซองประมูล พร้อมเปิดทางให้ผู้ซื้อผ่อนจ่ายได้ 3 ปี
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ธพว.เตรียมเปิดจำหน่ายสินทรัพย์ด้อยคุณภาพ หรือเอ็นพีแอลกว่า 6,500 ล้านบาท ซึ่งเป็นสินทรัพย์จัดชั้นต่ำกว่ามาตรฐาน ชั้นสงสัยจะสูญ หรือสินทรัพย์จัดชั้นสูญ ตามหลักเกณฑ์ของธนาคารแห่งประเทศไทย (ธปท.) โดยเป็นลูกหนี้ที่หยุดดำเนินกิจการหรือเลิกกิจการหรือประวิงเวลาการชำระหนี้หรือไม่ให้ความร่วมมือในการแก้ไขหนี้ ส่วนมากเป็นลูกหนี้ที่เกิดขึ้นก่อนปี 2558
ดังนั้น เมื่อจำหน่ายออกไปแล้วจะช่วยให้ลดภาระการติดตามหนี้ รวมถึงลดหนี้เอ็นพีแอลซึ่งปัจจุบันอยู่ที่ระดับ 19% ให้เหลือประมาณ 15% และภายในปี 2562 ตั้งเป้าลดเอ็นพีแอลเหลือ ไม่เกิน 10%
ทั้งนี้ การขายเอ็นพีแอลครั้งนี้จะช่วยให้อัตรากองทุนต่อสินทรัพย์เสี่ยง หรือบีไอเอส ดีขึ้นจากปัจจุบันอยู่ที่ระดับ 11.27% ซึ่งถือว่าสูงกว่าเกณฑ์ที่ ธปท.กำหนดแล้วให้ดียิ่งขึ้น รวมทั้งช่วยให้สามารถระดมเงินทุนเพื่อไปปล่อยสินเชื่อให้เอสเอ็มอีได้อีกไม่น้อยกว่า 2 เท่า จากมูลค่าเอ็นพีแอลที่จำหน่ายออกไป
นอกจากนี้ ตั้งเป้าหมายแบ่งจำหน่ายเอ็นพีแอลรอบแรก ในวันที่ 25 ก.ย. 2561 วงเงินรวมกว่า 4,200 ล้านบาท จัดกองออกเป็น 3 ประเภท คือ สินทรัพย์ด้อยคุณภาพที่มีหลักประกันแยกตามพื้นที่ตั้งหลักประกันจำนวน 5 กอง จำนวน 190 ราย เงินต้น 1,515 ล้านบาท มูลค่าหลักประกัน 2,694 ล้านบาท สินทรัพย์ด้อยคุณภาพที่ไม่มีหลักประกัน 2 กอง แบ่งตามพื้นที่จำนวน 4,125 ราย เงินต้น 2,177 ล้านบาท และสินทรัพย์ด้อยคุณภาพกลุ่มสินเชื่อลีสซิ่งและ เช่าซื้อ 1 กอง จำนวน 945 ราย เงินต้น 1,165 ล้านบาท โดยการจำหน่ายคัดเฉพาะบริษัทบริหารสินทรัพย์ (เอเอ็มซี) ที่ได้รับอนุญาตจาก ธปท.ที่มีกว่า 50 ราย กำหนดเข้าซื้อเอกสารวันที่ 26 ก.ย.-9 ต.ค. 2561 และยื่นเอกสารเสนอราคาซื้อวันที่ 5 พ.ย. 2561 ส่วนรอบสองคาดว่าเปิดจำหน่ายในช่วงต้นเดือน ต.ค. ต่อไป
อย่างไรก็ดี การขายสินทรัพย์ครั้งนี้มีทรัพย์ที่เป็นลูกค้าธุรกิจผ่านกระบวนการของศาลมาแล้ว สามารถใช้สิทธิเรียกร้องได้ตามกฎหมายหรือซื้อเพื่อดำเนินธุรกิจต่อได้ รวมถึงจัดเป็นกองเล็กๆ มูลค่า ไม่สูงโดยใช้วิธีการเปิดประมูล และชำระเป็นตั๋วสัญญาใช้เงิน หรือชำระแบบเงิน ผ่อนได้โดยมีธนาคารอาวัล ภายใน 3 ปี คิดอัตราดอกเบี้ยเงินฝาก ประเภทลูกค้าสถาบันอิงจากอัตราดอกเบี้ยเงินฝากประจำเฉลี่ยของ 4 ธนาคารพาณิชย์ขนาดใหญ่ ซึ่งเชื่อว่ากระบวนการนี้จะทำให้การประมูลเกิดความโปร่งใสมากที่สุด